Diari Oficial de la Generalitat Valenciana


Sumari del DOGV 5043, del 06-07-2005 (2005/6946)

Informació pública de les bases per a la provisió d'una plaça de policia local del cos de policia local, categoria d'agent.
---------------------------------------------------------------------------------------------------------------------------

### Dades del document

Número de DOGV
:   5043

Data del DOGV
:   06-07-2005

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2005/6946


Data del document
:   26-05-2005

Organisme emissor
:   Ajuntament de Beniarbeig

Tipus de document
:   Convocatòria

Descriptors 

:   * Beniarbeig
    * policia
    * administració local
    * concurs administratiu

Informació pública de les bases per a la provisió d'una plaça de policia local del cos de policia local, categoria d'agent. [2005/M6946]
  
Bases de la convocatòria per a proveir en propietat una plaça de policia local, escala bàsica, categoria d'agent, de conformitat amb el que disposa la Llei 7/1985, de 2 d'abril, Reial Decret Legislatiu 781/1986, de 18 d'abril, Decret 69/1986, de 2 de juny (DOGV 20.06.86), Reial Decret 896/1991, de 7 de juny, Decret 88/2001, de 24 d'abril, del Govern Valencià, Orde d'1 de juny de 2001, de la Conselleria de Justícia i Administracions Públiques, i la resta de normes d'aplicació.
  
Primera. Objecte de la convocatòria
  
L'objecte de la present convocatòria és la provisió en propietat d'una plaça d'agent de la policia local, escala d'administració especial, subescala servicis especials, classe policia local i els seus auxiliars, enquadrada en l'escala bàsica, pertanyent al grup C de titulació, vacant en la plantilla de personal i coberta provisionalment per mitjà de nomenament interí. Forma part de l'oferta d'ocupació pública de 2005. El sistema de provisió serà el d'oposició per torn lliure.
  
Segona. Condicions dels aspirants
  
Per a ser admesos a la realització de les proves selectives, els aspirants hauran de reunir els següents requisits en la data en què acabe el termini de presentació d'instàncies:
  
a) Tindre la nacionalitat espanyola.
  
b) Estar en possessió del títol de Batxiller Superior, Formació Professional de segon grau o equivalent, o complides les condicions per a obtindre'l en la data en què finalitze el termini de presentació d'instàncies
  
c) No patir malaltia ni defecte físic que impedisca l'exercici de les corresponents funcions i tindre una estatura mínima d'1,65 metres els hòmens i 1,60 les dones.
  
d) Tindre complits 18 anys d'edat sense excedir l'edat de 30 anys. Només als efectes de l'edat màxima, es compensarà el límit amb els servicis prestats anteriorment a l'administració local com a policia local o auxiliar de policia local.
  
e) No haver sigut separat per mitjà d'expedient disciplinari, del servici de l'estat, de les comunitats autònomes o de les entitats locals, ni trobar-se inhabilitat per a l'exercici de funcions públiques.
  
f) Posseir els permisos que habiliten per a la conducció de vehicles de les classes B i que permeta la conducció de motocicletes amb unes característiques de potència que no sobrepassen els 25 KW o una relació potència/pes no superior a 0,16 KW/Kg.
  
Tercera. Presentació d'instàncies i documentació annexa.
  
3.1. Les instàncies per a prendre part en la present convocatòria es dirigiran a l'alcalde president d'este Ajuntament. Podrà utilitzar-se la instància model que facilitarà l'oficina municipal i que pot també obtindre's a través d'Internet en el lloc web de l'Ajuntament: www.beniarbeig.org. Les instàncies es presentaran en el Registre General o en la forma que determina l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, durant el termini de 20 dies hàbils, a partir del següent al de la publicació de l'extracte d'esta convocatòria en el Boletín Oficial del Estado.
  
En les instàncies per a prendre part en esta convocatòria, els aspirants hauran de manifestar que reunixen tots i cada un dels requisits exigits en estes bases i que es comprometen a prestar el preceptiu jurament o promesa.
  
3.2. A les instàncies s'acompanyarà justificant d'haver ingressat en la caixa municipal, per mitjà d'ingrés bancari o, si és el cas, resguard de pagament per gir postal o telegràfic, els drets d'examen, que es fixen en cinquanta euros (50 €). Els citats drets d'examen només seran tornats als que no siguen admesos al procediment selectiu per falta d'algun dels requisits exigits per a prendre-hi part.
  
Quarta. Admissió d'aspirants
  
Per a ser admesos a les proves selectives, bastarà que els aspirants manifesten en les seues instàncies que reunixen totes i cada una de les condicions exigides en estes bases, referides a la data de finalització del termini de presentació d'instàncies, i que hagen pagat els drets d'examen.
  
Expirat el termini de presentació d'instàncies, mitjançant una resolució de l'Alcaldia, s'aprovarà la llista d'aspirants admesos. La dita resolució es publicarà en el Butlletí Oficial de la Província d'Alacant, Diari Oficial de la Generalitat Valenciana i tauler d'anuncis de l'Ajuntament, concedint-se un termini de 10 dies hàbils per a l'esmena, si és el cas, de defectes per part dels aspirants exclosos. No obstant això, els errors de fet podran esmenar-se en qualsevol moment, d'ofici o a petició de l'interessat. Transcorregut tal termini sense que es formule cap reclamació s'entendran definitives les dites llistes, i l'Alcaldia resoldrà les reclamacions presentades.
  
En la resolució per la qual s'aproven les llistes, es determinarà el lloc, data i hora de la celebració de la fase de concurs, així com del primer exercici de l'oposició.
  
Cinquena. Tribunal qualificador
  
El tribunal qualificador estarà compost pels membres següents:
  
President: l'alcalde president de l'Ajuntament o regidor en qui delegue.
  
Vocals:
  
- Un representant de la direcció general de la Generalitat Valenciana competent en matèria de policia local, designat per esta.
  
- Un representant de la direcció general de la Generalitat Valenciana competent en matèria d'administració local, designat per esta.
  
- Un funcionari de l'Ajuntament, pertanyent preferentment al cos de la policia local.
  
- A falta de representants dels treballadors per no haver-ne més amb la titulació necessària per a formar part del tribunal, dos funcionaris d'altres ajuntaments amb la titulació i capacitació tècnica suficients.
  
Secretari: el secretari de l'Ajuntament, que actuarà a més com a vocal.
  
La designació dels membres del tribunal, que inclourà la dels respectius suplents, es farà pública junt amb la llista d'admesos i exclosos, així com en el tauler d'anuncis de l'Ajuntament. La corporació sol·licitarà dels organismes corresponents la designació dels seus respectius representants, que haurà d'efectuar-se en el termini dels 20 dies següents al de la recepció de la sol·licitud.
  
El tribunal comptarà amb assessors especialistes per a la realització de les proves psicotècnica, mèdica i físiques.
  
Tots els vocals del tribunal posseiran igual o superior titulació acadèmica que l'exigida per al llocs de treball a cobrir.
  
El tribunal no podrà constituir-se ni actuar sense l'assistència, com a mínim, de la meitat més un dels seus membres, titulars o suplents.
  
Els membres del tribunal podran ser recusats pels aspirants de conformitat amb el que disposen l'article 28 i 29 de la vigent Llei de Règim Jurídic de les Administracions Públiques i del Procediment Administratiu Comú.
  
Als efectes del que disposa l'annex IV del Reial Decret 236/1988, de 4 de març, el tribunal que actua en esta prova selectiva tindrà la categoria tercera de les indicades en aquell, tant respecte de les assistències dels membres del tribunal com dels seus assessors i col·laboradors.
  
Sisena. Començament i desenvolupament de les proves selectives
  
Els aspirants seran convocats en crida única, excepte casos de força major degudament justificats i apreciats lliurement pel tribunal. La no-presentació d'un aspirant, en el moment de ser cridat a qualsevol dels exercicis obligatoris, determinarà automàticament el decaïment del seu dret a participar en el mateix exercici i en els successius, per la qual cosa quedarà exclòs del procediment selectiu.
  
L'orde d'actuació dels aspirants, en aquells exercicis que no puguen realitzar-se conjuntament, es determinarà per mitjà de sorteig previ.
  
El tribunal podrà requerir en qualsevol moment als aspirants que acrediten la seua identitat, i amb este fi hauran d'anar proveïts del document nacional d'identitat.
  
Una vegada començades les proves no serà obligatòria la publicació dels successius anuncis de celebració de la resta d'exercicis en el BOP. Estos anuncis hauran de fer-se públics pel tribunal en el tauler d'anuncis de l'Ajuntament amb 12 hores d'antelació del començament d'estes, si es tracta del mateix exercici, o de 48, si es tracta d'un nou exercici.
  
Setena. Proves
  
7.1. Mesurament d'estatura.
  
7.2. Reconeixement mèdic. De caràcter obligatori i eliminatori.
  
A esta prova hauran de comparéixer els aspirants aportant un certificat mèdic oficial, expedit per facultatiu degudament habilitat, en què es farà constar expressament si superen o no el reconeixement mèdic preceptiu, d'acord amb el quadro d'exclusions mèdiques que figura en l'annex a l'Orde de 22 de desembre de 1997, de la Conselleria de Presidència, per la qual es modifica la de data 5 de desembre de 1994, de la Conselleria d'Administració Pública, per la qual s'establixen els criteris mínims per a la selecció dels policies locals de la Comunitat Valenciana en les proves físiques, psicotècniques i reconeixement mèdic (DOGV núm. 3.175, de 3 de febrer de 1995). La dita prova es qualificarà com a apte o no apte. El certificat mèdic expressarà també si l'aspirant es troba en condicions aptes per a realitzar les proves físiques establides en estes bases.
  
7.3. Prova psicotècnica. De caràcter obligatori i eliminatori.
  
Consistirà a superar els exercicis o proves psicotècniques aptitudinals i de personalitat que consten en l'annex III de l'Orde de 5 de desembre de 1994, de la Conselleria d'Administració Pública, per la qual s'establixen els criteris mínims per a la selecció dels policies locals de la Comunitat Valenciana en les proves físiques, psicotècniques i reconeixement mèdic (DOGV núm. 2.413, de 23 de desembre de 1994). La qualificació d'esta prova serà d'apte o no apte. El temps màxim per al seu desenvolupament el fixarà el tribunal en funció de les proves a realitzar.
  
7.4. Proves físiques. De caràcter obligatori i eliminatori.
  
Consistirà a superar les proves d'aptitud física que posen de manifest la capacitat per a l'exercici del lloc de treball, amb els següents contingut i marques mínimes:
  
- Escalada de corda amb presa de peus: hòmens, 4 metres; dones, 3 metres.
  
- Salt de longitud amb carrera: hòmens, 4 metres; dones, 3,80 metres.
  
- Salt d'altura: hòmens1,10 metres; dones, 1 metre.
  
- Carrera de velocitat de 60 metres: hòmens, 10 segons; dones, 12 segons.
  
- Carrera de resistència de 1.000 metres: hòmens, 4 minuts; dones, 4 minuts i 10 segons.
  
Els aspirants disposaran de tres intents per a superar cada una de les proves anteriors.
  
- Prova de resistència abdominal en un temps no superior a 90 segons: hòmens, 40 repeticions; dones, 35 repeticions. L'exercici haurà de realitzar-se en les condicions següents:
  
Posició inicial: posició supina (cap per amunt) amb les mans entrellaçades darrere del cap i els genolls flexionats a 90º aproximadament. No hi ha cap punt de suport per als peus.
  
En cada repetició l'aspirant haurà de pujar el tronc fins a la vertical mantenint les mans entrellaçades darrere del cap i tornar a la posició inicial, encara que no cal que l'esquena contacte amb el sòl en cada repetició.
  
L'aspirant podrà realitzar breus parades de recuperació, però sense superar el límit de 90 segons de la prova.
  
Només es comptabilitzaran les repeticions efectuades correctament.
  
La qualificació d'este exercici serà d'apte o no apte, havent de superar els aspirants almenys quatre de les sis proves per a ser declarats aptes.
  
No s'admetran certificats d'haver superat les proves físiques de processos selectius anteriors, en el mateix o distint municipi.
  
Els aspirants hauran de comparéixer a este exercici proveïts de roba i calçat esportiu i només el realitzaran els que hagen acreditat, per mitjà de certificat mèdic oficial, que es troben en condicions de salut aptes per a la realització de les proves físiques exigides en estes bases.
  
7.5. Qüestionari. De caràcter obligatori i eliminatori.
  
Consistirà en la contestació d'un qüestionari sobre els temes relacionats en els grups I a IV, inclusivament, del temari que figura com a annex a estes bases, compost de 50 preguntes amb diverses respostes alternatives, una d'elles certa, durant un temps màxim de 90 minuts.
  
La qualificació d'este exercici serà de 0 a 10 punts, havent d'obtindre's un mínim de 5 punts per a superar-lo. Cada resposta encertada es valorarà amb 0,20 punts, i es restarà 0,10 punts per cada resposta errònia.
  
7.6. Desenvolupament del temari. De caràcter obligatori i eliminatori.
  
Consistent a desenvolupar per escrit, durant un temps màxim de 90 minuts, dos temes triats per l'aspirant de quatre extrets per sorteig, un de cada un dels quatre primers grups que componen el temari. Els temes seran llegits en sessió pública davant del tribunal, que podrà formular les preguntes o demanar els aclariments que sobre estos jutge oportunes. Es valorarà la claredat d'idees i el coneixement sobre els temes exposats.
  
La qualificació d'este exercici serà de 0 a 10 punts, havent d'obtindre's un mínim de 5 punts per a superar-lo.
  
7.7. Temes locals. De caràcter obligatori i no eliminatori.
  
Consistirà en la contestació, en un temps màxim de 45 minuts, d'un qüestionari amb respostes alternatives, relatiu als temes que integren el grup V del temari que figura com a annex a estes bases. Es valorarà de 0 a 5 punts.
  
7.8. Coneixement del valencià. De caràcter obligatori i no eliminatori.
  
Consistent a traduir del valencià al castellà i viceversa un text proposat pel tribunal, en un temps màxim de 30 minuts.
  
Este exercici es qualificarà de 0 a 4 punts.
  
Huitena. Relació d'aprovats i borsa de treball
  
El tribunal no podrà aprovar ni declarar que ha superat el present procediment selectiu un nombre d'aspirants superior al de places convocades. De conformitat amb el que disposa l'article 17.2 del Decret 33/1999, de 9 de març, del Govern Valencià, els aspirants que hagen aprovat algun exercici del procés selectiu passaran a formar part d'una borsa de treball per a cobrir interinament les vacants que es produïsquen en la mateixa escala, subescala i classe, per l'orde de puntuació total obtinguda.
  
Novena. Curs selectiu
  
Finalitzades les proves selectives, el tribunal farà pública la relació d'aspirants aprovats, si n'hi ha, per orde de puntuació aconseguida, i elevarà la dita relació a l'Alcaldia Presidència, conjuntament amb l'acta de l'última sessió.
  
Amb la presentació prèvia de la documentació exigida, l'aspirant proposat s'incorporarà a l'Institut Valencià de Seguretat Pública per a realitzar el corresponent curs teoricopràctic, integrat per dos fases, una de formació i selecció en l'IVASP, amb una duració de quatre mesos, i una altra, una vegada superada l'anterior, de pràctiques en el mateix Ajuntament, amb una duració de dos mesos. La qualificació del període de pràctiques correspondrà a l'IVASP.
  
Durant la realització del curs teoricopràctic, els aspirants seran nomenats per la corporació funcionaris en pràctiques, i percebran les retribucions que els corresponguen.
  
Deu. Presentació de documents
  
Els aspirants proposats pel tribunal hauran d'aportar davant de la corporació, en el termini de 20 dies hàbils des que es faça pública la relació d'aspirants aprovats, els documents acreditatius de les condicions de capacitat i requisits exigits en les presents bases de convocatòria:
  
- Certificat de naixement expedit pel registre civil corresponent o fotocòpia del DNI, degudament compulsada.
  
- Original o fotocòpia compulsada del títol acadèmic exigible segons la corresponent convocatòria.
  
- Declaració de no haver sigut separat per mitjà d'expedient disciplinari en qualsevol administració o ocupació pública, així com de no trobar-se inhabilitat penalment per a l'exercici de funcions públiques.
  
- Fotocòpia compulsada dels permisos de conducció exigits en estes bases.
  
Els aspirants que tinguen la condició de funcionaris de carrera quedaran exempts de justificar documentalment les condicions generals que ja hagen sigut acreditades per a obtindre el seu anterior nomenament. En tot cas, hauran de presentar original o fotocòpia compulsada del seu nomenament com a funcionaris de carrera i el títol acadèmic exigit.
  
Els que dins del termini indicat, i excepte cas de força major, no presentaren la documentació, no podran ser nomenats funcionaris, i s'invalidarà l'actuació de l'interessat i la nul·litat subsegüent dels actes del tribunal respecte a este, sense perjuí de la responsabilitat en què pogueren haver incorregut per falsedat en la seua instància.
  
En el cas que l'aspirant siga exclòs per no presentar la documentació, o per falsedat d'esta, el tribunal podrà proposar la inclusió en la llista d'admesos, el mateix nombre que el d'exclosos per les anteriors causes, sempre que hagen superat les proves selectives i pel mateix orde que el resulte d'aquelles.
  
Onze. Nomenament
  
Superat el curs teoricopràctic, l'IVASP formularà una proposta de nomenament a l'Alcaldia. Els aspirants que no superaren el curs teoricopràctic podran incorporar-se al curs immediatament posterior. No obstant això, cessaran com a funcionaris en pràctiques, i podran ser nomenats novament quan s'incorporen al següent curs. De no superar este segon, quedaran definitivament decaiguts en el seu dret de reserva de plaça.
  
Els aspirants que superen el curs teoricopràctic, prèvia presentació de la documentació exigida, seran nomenats funcionaris de carrera, i hauran de prendre possessió del càrrec en el termini de 30 dies a comptar del següent a aquell en què els siga notificat el nomenament.
  
Dotze. Incidències
  
El tribunal queda autoritzat per a resoldre els dubtes que es presenten, interpretar les bases d'esta convocatòria i prendre els acords necessaris per al bon orde del procés selectiu. En el no establit en les presents bases, s'aplicarà la normativa al principi enunciada.
  
Tretze. Recursos
  
Contra les presents bases i tots els actes administratius definitius que se'n deriven podran els interessats interposar els oportuns recursos en els casos i en la forma establits en la Llei 30/1992, de Règim Jurídic de les Administracions Públiques i del Procediment Administratiu Comú.
  
Catorze. Publicació
  
Estes bases es publicaran en el BOP i en el DOGV i l'anunci de la convocatòria, en extracte, en el BOE.
  
Beniarbeig, 26 de maig de 2005.- L'alcalde: Luis Gil Pastor.
  
ANNEX
  
Temari
  
Grup I. Dret constitucional i administratiu
  
Tema 1. La Constitució espanyola de 1978. Estructura, contingut i principis bàsics. Reforma de la Constitució.
  
Tema 2. Organització política de l'estat espanyol. Classe i forma d'estat. Organització territorial de l'estat. La Corona: funcions constitucionals del rei. Successió i regència. El referendament.
  
Tema 3. Les Corts Generals: les cambres. Composició, atribucions i funcionament. La funció legislativa. El poder executiu: el govern. Relacions entre el govern i les Corts Generals. El poder judicial. Estructura, organització i funcionament dels tribunals en el sistema espanyol.
  
Tema 4. L'organització territorial espanyola. Les comunitats autònomes. Els estatuts d'autonomia, òrgans i competències. Les administracions públiques: estatal, autonòmica i local.
  
Tema 5. Drets i deures fonamentals de la persona en la Constitució: la seua defensa i garantia. El Tribunal Constitucional i el Defensor del Poble. La suspensió dels drets i llibertats.
  
Tema 6. L'Estatut d'Autonomia de la Comunitat Valenciana. La Generalitat Valenciana. Les Corts. El Govern o Consell. Les competències. Administració de justícia.
  
Tema 7. L'administració pública. La hisenda pública i l'administració tributària. El ciutadà i l'administració.
  
Tema 8. El dret administratiu. Fonts. Normes no parlamentàries amb rang de llei. El Reglament.
  
Tema 9. El procediment administratiu. Marc jurídic. Fases del procediment. L'audiència de l'interessat. Notificacions. El procediment sancionador administratiu. La revisió administrativa de l'acte administratiu. Procediments i límits de la revisió. Recursos administratius. El recurs contenciós administratiu.
  
Tema 10. La Unió Europea: institucions. L'ordenament jurídic de la Comunitat Europea. La recepció, aplicació i control del dret comunitari a Espanya.
  
Grup II. Règim local i policia.
  
Tema 11. El municipi: òrgans unipersonals de govern. L'alcalde. Els tinents d'alcalde. Els regidors.
  
Tema 12. Òrgans col·legiats de govern. L'Ajuntament en Ple. La Comissió de Govern. Òrgans consultius i participatius: les comissions informatives. Les juntes de districte.
  
Tema 13. La funció pública en general i els funcionaris de les entitats locals. Organització de la funció pública local. El personal al servici de les administracions locals: concepte i classes. Drets i deures de les policies locals. Adquisició i pèrdua de la condició de funcionari.
  
Tema 14. Responsabilitat dels funcionaris públics. Reglament de règim disciplinari. Incoació d'expedients.
  
Tema 15. Obligacions i competències dels ajuntaments. Les ordenances municipals: concepte i classes. Infraccions. Potestat sancionadora. Els bans d'Alcaldia.
  
Tema 16. La seguretat ciutadana. Autoritats competents. Funcions de la policia local segons la Llei Orgànica de Forces i Cossos de Seguretat. Actuacions de la policia local en col·laboració amb la resta de les forces i cossos. Policia governativa i judicial.
  
Tema 17. La policia local. Ordenament legislatiu de la policia local. Missions i objectius. Disposicions estatutàries comunes. Estructura orgànica i funcional.
  
Tema 18. El binomi policia local-ciutadà. Principis bàsics i normes d'actuació. Suports ètics. Règim disciplinari dels funcionaris de policia local.
  
Tema 19. La legislació sobre policies locals i de coordinació de policia local de la Comunitat Valenciana. La coordinació de les policies locals. Estructura i organització de les policies locals de la Comunitat Valenciana. Règim estatutari.
  
Tema 20. L'Institut Valencià de Seguretat Pública. Regulació legal. Fins i funcions. La formació de les policies locals de la Comunitat Valenciana. El Registre de Policies Locals. Sistema retributiu de les policies locals de la Comunitat Valenciana. Premis i distincions.
  
Grup III. Dret penal, policia administrativa i sociologia.
  
Tema 21. El Codi Penal. Concepte d'infracció penal: delicte i falta. Les persones responsables criminalment dels delictes i les faltes.
  
Tema 22. L'homicidi i les seues formes. Avortament. Lesions. Lesions al fetus. Delictes contra la llibertat: detencions il·legals i segrestos; amenaces; coaccions. Les tortures i altres delictes contra la integritat moral.
  
Tema 23. Delictes contra la llibertat sexual: agressions i abusos sexuals; l'assetjament sexual; exhibicionisme i provocació sexual; delictes relatius a la prostitució. Infraccions a les disposicions de tràfic i seguretat constitutives de delicte.
  
Tema 24. Delictes contra el patrimoni i l'orde socioeconòmic: furts, robatoris, extorsió, robatori i furt de vehicles.
  
Tema 25. Delictes contra l'administració pública: prevaricació i altres comportaments injustos; abandó de destí i l'omissió del deure de perseguir delictes; desobediència i denegació d'auxili; infidelitat en la custòdia de documents i de la violació de secrets. Suborn, tràfic d'influències, malversació, fraus i exaccions il·legals, negociacions i activitats prohibides als funcionaris públics.
  
Tema 26. Llei Orgànica Reguladora del Procediment d'Habeas Corpus. De la denúncia i la querella. De l'exercici del dret de defensa. L'assistència d'advocat. El tractament de presos i detinguts. L'entrada i registre en lloc tancat.
  
Tema 27. La policia judicial. De la comprovació del delicte i l'esbrinament del delinqüent. Funcions de la policia local com a policia judicial. L'atestat policial.
  
Tema 28. Policia administrativa. Protecció civil. Medi ambient. Urbanisme. Patrimoni historicoartístic. Ocupació de les vies públiques. Escolarització. Espectacles i establiments públics. Venda ambulant.
  
Tema 29. Els grups socials. Formació dels grups socials. Les masses i la seua tipologia. El procés de socialització.
  
Tema 30. La delinqüència. Models explicatius i factors. Els comportaments col·lectius. Comportament en desastres. Efectes i conseqüències dels desastres. Reacció davant de situació de desastres.
  
Grup IV. Policia de trànsit i circulació.
  
Tema 31. El trànsit i la seguretat vial: concepte i objectius. L'home com a element de seguretat vial. Els conductors. Els vianants. El vehicle. Les vies.
  
Tema 32. La normativa sobre trànsit, circulació de vehicles de motor i seguretat vial: la llei de bases i el seu text articulat. Tipificació de les principals infraccions. Infraccions de trànsit que constituïxen delicte. El Codi de Circulació i els seus preceptes encara vigents.
  
Tema 33. El Reglament General de Circulació. Estructura. Principals normes de circulació.
  
Tema 34. El Reglament General de Conductors. Normes generals. Classes dels permisos de conduir i els seus requisits. Validesa. Equivalències.
  
Tema 35. Reglament General de Vehicles. Normes generals. Categories. Les seues condicions tècniques. La inspecció tècnica de vehicles. Assegurança obligatòria de responsabilitat civil. Infraccions i diligències policials.
  
Tema 36. Reglament del procediment sancionador en matèria de trànsit. Fases del procediment i contingut. Mesures cautelars: immobilització de vehicles. Retirada de vehicles de la via.
  
Tema 37. El transport. Classes de transport. Servici públic de viatgers i servici públic de mercaderies o mixt. El servici privat. Transport escolar i de menors. Transport de mercaderies perilloses.
  
Tema 38. Alcoholèmia. Legislació aplicable. Taxes d'alcoholèmia. Normes per a les proves reglamentàries. Infraccions i diligències policials.
  
Tema 39. Els accidents de trànsit: concepte i consideracions prèvies. Les seues causes, classes i fases. Actuacions de la policia local en accidents de trànsit: d'urgència i tecnicoadministratives.
  
Tema 40. Òrgans competents en matèria de trànsit i seguretat vial. El Consell Superior de Trànsit. Especial consideració de les competències municipals.
  
Grup V. Temes locals.
  
Tema 41. L'Ajuntament de Beniarbeig. Organització. Competències.
  
Tema 42. El terme municipal de Beniarbeig. Població. Enquadrament geogràfic. Partides, paratges i accidents naturals. Vies de comunicació.